Edi Iordănescu și-a făcut planurile pentru amicalul de lux contra Columbiei, marți, 26 martie, ora 21:30. Duelul de pe Civitas Metropolitano din Madrid va fi abordat într-o notă ofensivă de selecționerul României. Din informațiile FANATIK, Iordănescu Jr. a schimbat formula de start și a efectuat nu mai puțin de 7 schimbări față de duelul cu Irlanda de Nord.
România are parte de un test important înainte de EURO 2024. "Tricolorii" o înfruntă pe Columbia, cea mai în formă națională a lumii, care are moralul ridicat după victoria cu Spania, scor 1-0. Edi Iordănescu a strâns rândurile după prestația ștearsă cu Irlanda de Nord și vrea să abordeze total diferit duelul cu naționala mult mai valoroasă a Columbiei.
Din informațiile FANATIK, România va debuta în 4-3-3 împotriva Columbiei. În remiza cu Irlanda de Nord, selecționerul a început într-un 4-2-3-1, iar "tricolorii" nu au putut să desfacă apărarea disciplinată și agresivă a naționalei lui Michael O'Neill.
De altfel, Edi Iordănescu și-a anunțat intenția de a rula jucătorii convocați la naționala României pentru acțiunea de la finalul lunii martie. Totodată, selecționerul a fost nevoit să-și schimbe deciziile după accidentările lui Nicușor Bancu, Vasile Mogoș și Florin Tănase, anunțate în exclusivitate de FANATIK. Cel din urmă a făcut deplasarea la Madrid.
Din informațiile FANATIK, Edi Iordănescu va face nu mai puțin de 7 schimbări în echipa de start a României pentru amicalul cu Columbia față de duelul cu Irlanda de Nord. Singurii jucători care vor fi titulari contra Columbiei, așa cum s-a întâmplat pe Arena Națională sunt stoperii Radu Drăgușin și Andrei Burcă, dar și și "veteranii" de la națională Răzvan Marin și Nicolae Stanciu.
Titularul în poarta naționalei României în amicalul contra Columbiei va fi Horațiu Moldovan. Astfel, portarul transferat în iarna trecută la Atletico Madrid de la Rapid, mutare anunțată în exclusivitate de FANATIK, va bifa prima apariție într-un meci pe Civitas Metropolitano, noua sa casă.
Momentul vine cum nu se poate mai bine pentru Horațiu Moldovan. Fostul portar al Rapidului, titular în preliminariile EURO 2024 între buturile naționalei României, nu a apucat să debuteze în tricoul noii sale echipe.
Cristi Manea a fost criticat pentru evoluția din meciul cu Irlanda de Nord. Fundașul dreapta de meserie de la CFR Cluj a fost introdus de Edi Iordănescu în partea stângă a apărării, însă soluția aleasă de selecționer nu a fost deloc convingătoare.
Din informațiile FANATIK, Deian Sorescu va fi introdus titular în partea stângă a defensivei la duelul contra Columbiei. În partea dreaptă va fi titular Andrei Rațiu, care îi ia locul accidentatului Vasile Mogoș. În zona mediană își vor face apariția Nicolae Stanciu, Răzvan Marin și Marius Marin.
Din cei 3 mijlocași, doar Marius Marin nu a fost titular în meciul de pregătire cu Irlanda de Nord. În ceea ce privește zona ofensivă, Edi Iordănescu va miza pe Olimpiu Moruțan, Denis Alibec și Denis Drăguș.
George Pușcaș, Florinel Coman sau Dennis Man, titulari cu Irlanda de Nord, vor începe meciul pe banca de rezerve. Iată cum ar putea arăta primul "11" al României în amicalul contra Columbiei: Moldovan – Rațiu, Drăgușin, Burcă, Sorescu – Stanciu, M. Marin, R. Marin – Moruțan, Alibec, Drăguș.
Echipa de start a României în amicalul cu Irlanda de Nord (1-1): Niță – Mogoș, Drăgușin, Burcă, Manea – R. Marin, Cicâldău – Man, Stanciu, Coman – Pușcaș.